ยอดตัดคะแนนใบขับขี่วันแรก 540 ราย ไม่ติดป้ายภาษี ไม่ติดแผ่นป้ายทะเบียน ขับรถเร็ว
พล.ต.ต.อาชยน ไกรทอง โฆษกสำนักงานตำรวจแห่งชาติ เปิดเผยผลการตัดคะแนนใบขับขี่ที่มีผลบังคับใช้วันแรกวานนี้ว่า มีผู้ถูกตัดคะแนนในวันที่ 9 มกราคม 2566 จำนวน  540 ราย  แบ่งเป็นกลุ่มถูกตัด 1 คะแนน  503 รายการ   กลุ่ม 2 คะแนน จำนวน 68 รายการ ส่วนกลุ่ม 3 คะแนน และกลุ่ม 4 คะแนน ยังไม่มีการตัดคะแนน โดยข้อหาที่มีการตัดคะแนนมากที่สุดในวันแรกคือ ใช้รถไม่แสดงเครื่องหมายเสียภาษีประจำปี  233 รายการ ไม่ติดแผ่นป้ายทะเบียนรถ  81 รายการ  และขับรถเร็วเกินอัตรากำหนด 63 รายการทั้งนี้ การบังคับใช้ระบบการตัดคะแนนใบขับขี่ มุ่งเสริมสร้างวินัยผู้ขับขี่ เพื่อลดการเกิดอุบัติเหตุ ลดความสูญเสียบนท้องถนน โดยประชาชนสามารถตรวจสอบคะแนนได้ที่เว็บไซต์ E-Ticket PTM  และแอปพลิเคชัน ขับดี (KHUB DEE) รวมทั้งสอบถามปัญหาการใช้งาน เว็บไซต์ e-ticket  ที่หมายเลข 1197 (บก.จร.)  และสอบถามปัญหาการใช้งาน แอป ขับดี ที่หมายเลข  065-320-4580  เฉพาะเวลาราชการ